Termometer prikaže, kako vroč je članek. Skupni seštevek je kombinacija števila klikov in komentarjev.

Slovenski rokometaši so se še drugič uvrstili v polfinale svetovnega prvenstva, potem ko so v Parizu brez težav odpravili Katar. V polfinalu se bodo za veliki finale udarili z domačini in branilci naslova Francozi. ​Med najboljše štiri so se uvrstili še Norvežani in Hrvati.

Slovenija je proti Katarju upravičila vlogo favorita, vodila od prve do zadnje minute in se, podobno kot pred štirimi leti v Španiji, kjer je bila na koncu četrta, uvrstila v polfinale svetovnega prvenstva, kar seveda pomeni tudi boj za odličje.

Končni rezultat ne odraža dejanskega dogajanja na igrišču dvorane v Parizu. Slovenija je namreč vseskozi vodila, nekajkrat tudi za devet golov, a nato v zaključku tekme Katarcem dopustila, da so se približali in doživeli zmeren poraz.

V polfinalu bodo varovanem Veselina Vujovića nasproti stali Francozi, ki so imeli v četrtfinalu kar nekaj dela s Švedi, po polčasu so celo zaostajali, a nato le prišli do preobrata in pričakovane zmage.

Slovenija se bo za finale potegovala proti branilki naslova, domačinki Franciji. Foto: Vincent Michel/francehandball2017.com

V drugem polfinalu se bosta za veliki finale potegovala Norveška, ta je zlahka odpravila Madžare, ki so v osmini finala šokirali olimpijske prvake Dance, in Hrvaška, ki je zaigrala sijajno in porazila do četrtfinala nedotakljive Špance.

Slovenija bo svoj polfinale igrala v četrtek ob 20.45 in bo imela zdaj na voljo dva dni počitka do tekme s Francijo.

Polfinale med Hrvaško in Norveško bo na sporedu dan pozneje.